Ritratt: Uffiċċju tal-Parlament Ewropew .td_uid_2_617c55a574ce1_rand.td-a-rec-img{text-align:left}.td_uid_2_617c55a574ce1_rand.td-a-rec-img img{margin:0 auto 0 0} Il-proġett tad-Dar tal-Providenza, deskritt bħala monument tal-ħniena, huwa r-rebbieħ tal-Premju taċ-Ċittadin 2021 tal-Parlament Ewropew għal Malta, b'rikonoxximent tal-espressjoni li jagħti l-aħjar valuri Maltin u Ewropej. In-nomina tad-Dar tal-Providenza, imressqa mill-MEPs Roberta Metsola u David Casa, qalet li l-missjoni tal-proġett li jipprovdi djar b'ambjent simili għall-familja, hija waħda li tintegra u tagħti s-setgħa lin-nies b'diżabilità fil-komunità, f'konformità man-normi u l-valuri tal-UE, u dan ix-xogħol kompla jitwettaq anke fiċ-ċirkostanzi eċċezzjonalment diffiċli tas-sena l-oħra. Hekk kif ippreżenta l-midalja tal-Premju taċ-Ċittadin lid-Direttur tad-Dar tal-Providenza, Dun Martin Micallef, l-MEP Alex Agius Saliba qal li d-Dar tal-Providenza u l-proġett tagħha 'Monument tal-Ħniena' juri lill-Istituzzjonijiet Ewropej kollha "dak li l-Maltin konnha diġà privileġġjati li nkunu nafu." Agius Saliba faħħar ix-xogħol li tagħmel id-Dar tal-Providenza u lil Dun Martin personalment għall-ħidma bi spirtu ta' komunita li jinħass mar-raħal kollu tas-Siġġiewi. Il-Premju taċ-Ċittadin Ewropew jingħata kull sena għal kisbiet eċċezzjonali minn ċittadini fl-Istati Membri tal-UE. Eliġibbli huma proġetti nazzjonali, transkonfinali u pan-Ewropej li jippromwovu integrazzjoni u kooperazzjoni eqreb, kif ukoll il-valuri minquxa fil-Karta tad-Drittijiet Fundamentali tal-Unjoni Ewropea: dinjità, ugwaljanza, solidarjetà, ġustizzja, drittijiet taċ-ċittadini u libertajiet. Ġurija nazzjonali mbad tagħżel lista qasira ta' ħames proġetti għall-konsiderazzjoni finali mill-Kanċellerija tal-Premju, immexxija mill-President tal-Parlament Ewropew, li tagħżel ir-rebbieħ nazzjonali tal-Premju taċ-Ċittadin Ewropew. Dun Martin Micallef, id-Direttur tad-Dar tal-Providenza esprima l-apprezzament tar-rikonoxximent mill-Parlament Ewropew, u ta' stampa tal-ħidma tal-organizzazzjoni fil-kuntest Ewropew. "L-istrateġija tal-UE għall-persuni b'diżabilità bejn l-2021 u l-2030 hija mibnija madwar ir-rikonoxximent tad-drittijiet mogħtija fil-pajjiżi varji minn pajjiżi oħra fl-Ewropa, ħajja independenti u fejn possibbli awtonoma u t-tneħħija tad-diskriminazzjoni u l-ħolqien ta' opportunitajiet indaqs f'kull livell possibbli," innota Dun Martin Micallef. Saħaq kif dawn jintisġu mal-kunċett ta' dinjità, l-qofol ta' dak kollu li nbeda minn Mons Mikiel Azzopardi meta ħolom u beda jaħdem fuq il-proġett tad-Dar tal-Providenza, u li tant Maltin u Għawdxin emmnu u sostnew tul is-snin. Qal kif rikonoxximent ta' din il-ħidma fuq livell Ewropew "ikompli jinkoraġġina fl-impenn tagħna, biex ħidmietna fid-Dar tal-Providenza tkompli tissaħħaħ, u s-sens ta' dinjità lill-persuni b'diżabilità, jkompli jitkattar f'kull ħidma li ssir f'dan il-qasam." Il-Kap tal-Uffiċċju tal-Parlament Ewropew f'Malta, Mario Sammut, qal li minkejja d-diffikultajiet li ħabbtet magħhom waqt il-pandemija, id-Dar tal-Providenza kompliet tipproteġi lil dawk l-aktar vulnerabbli fis-soċjetà Maltija. "Ix-xogħol eċċellenti tagħhom f'ċirkostanzi tant diffiċli juri l-aqwa tal-valuri Ewropej. Ir-rikonoxximent ta' dan l-isforz u ta' din id-dedikazzjoni huwa ta' importanza kbira għall-Parlament Ewropew, u għalhekk dan il-Premju," saħaq Sammut. Iċ-ċerimonja ta' premjazzjoni tal-lum se tkun segwita minn ċerimonja Ewropea ta' premjazzjoni fi Brussell għaċ-ċittadini rikonoxxuti b'dan il-premju fl-Istati Membri differenti tal-UE. Minħabba l-pandemija tal-Covid-19, is-sena l-oħra din ma kinitx saret, u għalhekk se ssir ċerimonja ta' premjazzjoni doppja, kemm għar-rebbieħa tal-Premju taċ-Ċittadin tal-2020 kif ukoll tal-2021 fil-Parlament Ewropew fid-9 ta' Novembru 2021. Ir-rebbieħ ta' Malta tas-sena l-oħra, il-Lockdown Festival Malta, se jingħaqad mad-Dar tal-Providenza għal din iċ-ċerimonja. Il-Lockdown Festival Malta jirbħu l-Premju taċ-Ċittadin Ewropew Rebbieħa reċenti oħra tal-Premju taċ-Ċittadin f'Malta jinkludu lil Bjorn Formosa ta' ALS Malta u l-Għaqda Każini tal-Baned. .td_uid_3_617c55a57545b_rand.td-a-rec-img{text-align:left}.td_uid_3_617c55a57545b_rand.td-a-rec-img img{margin:0 auto 0 0}